Komission päätös,

tehty 30 päivänä maaliskuuta 2000,

tavoitteen 1 kohdealueisiin kuuluvilla ja tavoitteen 1 mukaisesti siirtymäkauden tukea saavilla Portugalin alueilla toteutettavia yhteisön rakenteellisia tukitoimia koskevan yhteisön tukikehyksen hyväksymisestä

(tiedoksiannettu numerolla K(2000) 762)

(Ainoastaan portugalinkielinen teksti on todistusvoimainen)

(2002/554/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 4 kohdan,

on kuullut aluekehityksen ja alueellisen uudelleenjärjestelyn komiteaa, perustamissopimuksen 147 artiklassa tarkoitettua komiteaa, maatalouden rakenteiden ja maaseudun kehittämisen komiteaa sekä kalastus- ja vesiviljelyalan komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhteisön tukikehysten laatimista ja täytäntöönpanoa koskevista edellytyksistä.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että jäsenvaltio voi toimittaa komissiolle mainitun asetuksen 8 artiklassa tarkoitettuja kumppaneita kuultuaan kehittämissuunnitelman, jonka sisällöstä säädetään mainitun asetuksen 16 artiklassa.

(3) Asetuksen (EY) N:o 1260/1999 15 artiklan 4 kohdan nojalla komissio laatii jäsenvaltion esittämän aluekehityssuunnitelman perusteella, mainitun asetuksen 8 artiklassa määriteltyä kumppanuusperiaatetta noudattaen ja yhteisymmärryksessä asianomaisen jäsenvaltion kanssa yhteisön rakenteellisia tukitoimia koskevan yhteisön tukikehyksen.

(4) Portugalin hallitus esitti komissiolle 13 päivänä lokakuuta 1999 hyväksyttävän aluekehityssuunnitelman, joka koskee asetuksen (EY) N:o 1260/1999 3 artiklan 1 kohdan mukaisesti tavoitteen 1 kohdealueisiin kuuluvia Portugalin alueita (Norte, Centro, Alentejo, Algarve, Azorit ja Madeira) ja 6 artiklan 1 kohdan mukaisesti tavoitteen 1 mukaista siirtymäkauden tukea saavaa Lissabonin ja Vale do Tejon aluetta. Tämä suunnitelma sisältää mainitun asetuksen 16 artiklassa tarkoitetut tiedot ja erityisesti valittujen toimintalinjojen kuvauksen sekä selvityksen Euroopan aluekehitysrahaston (EAKR), Euroopan sosiaalirahaston (ESR), Euroopan maatalouden ohjaus- ja tukirahaston (EMOTR) ohjausosaston, kalatalouden ohjauksen rahoitusvälineen (KOR), Euroopan investointipankin (EIP) ja muiden rahoitusvälineiden tuesta suunnitelman toteuttamiseksi.

(5) Yhteisön tukikehys on laadittu yhteisymmärryksessä asianomaisen jäsenvaltion kanssa kumppanuusperiaatetta noudattaen.

(6) Komissio on vakuuttunut, että yhteisön tukikehys on laadittu täydentävyysperiaatetta noudattaen.

(7) Asetuksen (EY) N:o 1260/1999 10 artiklan mukaisesti komissio ja jäsenvaltio varmistavat kumppanuusperiaatetta noudattaen eri rahastojen tukitoimien yhteensovittamisen toisaalta keskenään ja toisaalta Euroopan investointipankin ja muiden olemassa olevien rahoitusvälineiden tukitoimien kanssa.

(8) Euroopan investointipankki on osallistunut yhteisön tukikehyksen laatimiseen asetuksen (EY) N:o 1260/1999 15 artiklan 4 kohdan säännösten mukaisesti. Se on ilmoittanut osallistuvansa kyseisen kehyksen toteuttamiseen tässä päätöksessä mainitulla ohjeellisella kokonaislainalla ja sisäisten sääntöjensä mukaisesti.

(9) Koko ohjelmakaudella käytössä oleva yhteisön tuki ja sen vuotuinen jakautuminen ilmoitetaan euroina. Vuotuisen jaon on noudatettava sovellettavia rahoitusnäkymiä. Asetuksen (EY) N:o 1260/1999 7 artiklan 7 kohdan mukaisesti yhteisön tukeen on jo tehty kahden prosentin vuotuinen indeksikorjaus. Tukea voidaan tarkistaa ohjelmakauden puolivälissä ja viimeistään 31 päivänä maaliskuuta 2004 tosiasiallisen hintakehityksen ja suoritusvarauksen jakamisen huomioon ottamiseksi asetuksen (EY) N:o 1260/1999 7 artiklan 7 kohdan ja 44 artiklan 2 kohdan mukaisesti.

(10) Tämän yhtenäisen ohjelma-asiakirjan toimintalinjojen käytännön toteuttamistahdin huomioon ottamiseksi varojen jakoa toimintalinjoittain on voitava mukauttaa tarpeiden mukaan ennalta sovituissa rajoissa ja yhteisymmärryksessä asianomaisen jäsenvaltion kanssa,

ON TEHNYT TÄMÄN PÄÄTÖKSEN:

1 artikla

Hyväksytään yhtenäinen ohjelma-asiakirja, joka koskee tavoitteen 1 kohdealueisiin kuuluvilla Portugalin alueilla (Norte, Centro, Alentejo, Algarve, Azorit ja Madeira) ja asetuksen (EY) N:o 1260/1999 6 artiklan 1 kohdan mukaisesti tavoitteen 1 mukaista siirtymäkauden tukea saavalla Lissabonin ja Vale do Tejon alueella 1 päivän tammikuuta 2000 ja 31 päivän joulukuuta 2006 välisenä aikana toteutettavia yhteisön rakenteellisia tukitoimia.

2 artikla

1. Asetuksen (EY) N:o 1260/1999 17 artiklan mukaisesti yhteisön tukikehykseen sisältyy:

a) rakennerahastojen ja jäsenvaltion yhteistä toimintaa varten valitut toimintalinjat, niiden erityistavoitteet määrällisesti ilmaistuina, ennakkoarvio niiden odotetusta vaikutuksesta ja niiden johdonmukaisuus talous-, sosiaali- ja aluepolitiikkaan sekä Portugalin työllisyyden kehittämisstrategiaan nähden.

Toimintalinjat ovat seuraavat:

1. Ammattitaidon parantaminen sekä työllisyys ja sosiaalinen koheesio

2. Tuotannon painopisteen siirtäminen tulevaisuuden aloille

3. Alueen arvon vahvistaminen ja Portugalin asema maailmantaloudessa

4. Alueiden kestävä kehittäminen ja kansallinen koheesio;

b) selvitys toteutettavista toimenpideohjelmista mukaan lukien erityisesti niiden erityistavoitteet ja valitut toimintalinjat;

c) ohjeellinen rahoitussuunnitelma, jossa täsmennetään jokaisen toimintalinjan osalta kullekin vuodelle kustakin rahastosta, tarvittaessa Euroopan investointipankista, ja muista rahoitusvälineistä kohdennettavan rahoitustuen kokonaismäärä sekä tukikelpoiset julkiset tai arvioidut yksityiset kokonaismäärärahat. Rahoitussuunnitelmassa on eriteltävä tavoitteen 1 mukaisesti siirtymäkauden tukea saavalle Lissabonin ja Vale do Tejon alueelle tarkoitetut määrärahat.

Yhteisön tukikehykselle rahastoista vuosittain varatun kokonaisrahoitusosuuden on noudatettava sovellettavia rahoitusnäkymiä;

d) yhteisön tukikehyksen täytäntöönpanosäännökset, mukaan lukien nimetty hallintoviranomainen ja järjestelyt kumppanien ottamiseksi mukaan seurantakomiteoihin;

e) täydentävyyden ennakkotarkastus ja tiedot rahoitusvirtojen avoimuudesta;

f) tiedot yhtenäisen ohjelma-asiakirjan valmisteluun, seurantaan ja arviointiin tarvittavista määrärahoista.

2. Ohjeellisessa rahoitussuunnitelmassa täsmennetään yhteisön ja asianomaisen jäsenvaltion yhteistä toimintaa varten valituista toimintalinjoista aiheutuvat kokonaiskustannukset, jotka ovat 42199703000 euroa koko ohjelmakaudella, samoin kuin rakennerahastojen tukeen varatut kokonaismäärärahat, jotka ovat 20535000000 euroa.

Tästä johtuva kansallinen rahoitustarve, joka on julkisen sektorin osalta 12264992000 euroa ja yksityisen sektorin osalta 9399711000 euroa, voidaan kattaa osittain Euroopan investointipankin tai muiden rahoitusvälineiden lainoilla. Portugalin viranomaiset arvioivat Euroopan investointipankin lainojen kokonaismääräksi 1427559000 euroa.

Käytettävissä oleva yhteisön kokonaistuki jakautuu rakennerahastojen kesken ohjeellisesti seuraavasti:

- EAKR: 13295722000 euroa

- ESR: 4720947000 euroa

- EMOTR, ohjausosasto: 2283516000 euroa

- KOR: 234815000 euroa.

Edelleen ohjeellisesti koheesiorahaston tuki, joka lisätään rakennerahastojen tukeen, on 3299436000 euroa, jolloin rakennerahastojen ja koheesiorahaston tuki ohjelmakaudella 2000-2006 on 23834436000 euroa.

3. Rahoitussuunnitelmaa toteutettaessa tiettyyn toimintalinjaan tai tukitoimeen liittyvää kokonaiskustannusten tai rahastojen osuuden määrää (koko ohjelmakauden ajalta) voidaan mukauttaa yhteisymmärryksessä jäsenvaltion kanssa enintään 25 prosenttia kustakin toimintalinjasta tai suurimmasta prosenttiosuudesta edellyttäen, että summa ei ylitä 60:tä miljoonaa euroa, ja noudattaen 1 kohdassa tarkoitettua rahastojen kokonaisrahoitusosuutta.

3 artikla

Tämä päätös on osoitettu Portugalin tasavallalle.

Tehty Brysselissä 30 päivänä maaliskuuta 2000.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.